Στάση… Πανθεσσαλικό για τον Ολυμπιακό!



Οι Πειραιώτες έκλεισαν τη χρονιά με ισοπαλία (0-0) κόντρα στον πολύ μαχητικό Βόλο, που δίνει τη δυνατότητα στον ΠΑΟΚ με νίκη επί του Ατρομήτου τη Δευτέρα να μείνει μόνος πρώτος στη βαθμολογία.



Δύο δοκάρια (με Ελ Αραμπί και Λοβέρα, συν ένα σε σέντρα του Τσιμίκα) είχαν οι Πειραιώτες, που «βράζουν» με τη διαιτησία.



Αρχικά, στο 17’ κακώς δεν μέτρησε γκολ του Σουντανί, που καλυπτόταν από την άμυνα των γηπεδούχων, ενώ στο φινάλε του πρώτου μέρους φαίνεται ο Ελ Αραμπί να ανατρέπεται από τον Φεράρι εντός της περιοχής.







Επεισόδιο με Κώστα Καραπαπά και τον δηλωμένο… διερμηνέα, Αχιλλέα Μπέο (που δέχθηκε… κόκκινη), στο πρώτο ημίχρονο.



«Λαβώθηκαν» Σουντανί και Μπρούνο στο πρώτο ημίχρονο. Επανεμφάνιση Λάζαρου Χριστουδόπουλου μετά τον τραυματισμό του.



Το ματς

Έχοντας πάει με… φόρα στον Βόλο, λόγω των άνετων «τριπόντων» με Αστέρα και ΑΕΛ, ο Ολυμπιακός ήθελε να κάνει κάτι ανάλογο. Να πετύχει δηλαδή γρήγορο γκολ, που θα του άνοιγε τον δρόμο προς τη νίκη. Ωστόσο, η ομάδα του Βόλου ήταν οχυρωμένη καλά στην άμυνά της, επιδιώκοντας να «χτυπήσει» στην κόντρα επίθεση με τους Μουνίθ και Τόρες και χάλασε το αρχικό πλάνο των φιλοξενούμενων. Το παιχνίδι ήταν σφιχτό και είχε λίγες καλές φάσεις στο πρώτο μέρος.



Σε μια από τις λίγες στιγμές που βρήκε… μπόσικο τον αντίπαλό της (αφού ήταν στην περιοχή δύο εναντίον ενός) η ομάδα του Πειραιά, ο Ελ Αραμπί ήρθε σε επαφή την μπάλα στη σέντρα του Μπρούνο και ο Μασούρας χάλασε την επίθεση, κάνοντας χέρι στο 11’. Λίγο μετά (13’), ο Τόρες ανησύχησε τον Σα με δυνατό σουτ έπειτα από εκτέλεση κόρνερ, με την μπάλα να περνάει λίγο πάνω από την αντίπαλη εστία. Στο 17’ ο Ολυμπιακός πανηγύρισε, αλλά δεν πέτυχε γκολ. Ο Σουντανί έφυγε στην πλάτη της άμυνας, πλάσαρε σωστά τον Γκαραβέλη, αλλά υποδείχθηκε κακώς σε θέση οφσάιντ, αφού ήταν πίσω από τον αριστερό μπακ των γηπεδούχων. Σαν να μην έφτανε αυτό για τους φιλοξενούμενους, «λαβώθηκε» και ο Σουντανί λίγο μετά, αλλά και ο Μπρούνο.



Μέχρι την ανάπαυλα, δεν είχε καλό ρυθμό το παιχνίδι. Διότι, είχε αρκετές διακοπές. Και λόγω των τραυματισμών που προέκυψαν, αλλά και λόγω της έντασης ανάμεσα σε Κώστα Καραπαπά και Αχιλλέα Μπέο. Ενώ το πρώτο μέρος ολοκληρώθηκε και πάλι με γκρίνια, αφού οι ερυθρόλευκοι διαμαρτυρήθηκαν για πέναλτι στον Ελ Αραμπί, που τον «φρέναρε» ο Φεράρι, κάνοντάς του μαρκάρισμα και με τα χέρια λίγο πριν την ανάπαυλα.



Ο Ολυμπιακός προσπάθησε να πάρει περισσότερα μέτρα στο δεύτερο μέρος και σταδιακά το κατάφερε, με τον Βόλο να έχει ακόμα πιο παθητικό ρόλο σε σχέση με το α’ μέρος. Ωστόσο, λίγο έλειψε οι γηπεδούχοι να κάνουν τη ζημιά νωρίς, αφού ο Σα έκανε κακή έξοδο στη σέντρα του Λύρατζη και ο Σεμέδο έδιωξε σε κόρνερ παρακινδυνευμένα. Μετά το πρώτο τέταρτο, οι «ερυθρόλευκοι» πίεσαν και δημιούργησαν τις συνθήκες για κάτι καλό, αλλά λίγο έλειψε στο 67’ να ανοίξει το σκορ ο Βόλος. Με τον Λύρατζη να κάνει τη σέντρα και τον Τόρες να μην καταφέρνει να νικήσει τον Σα με κεφαλιά, ενώ ο Σεμέδο έδιωξε όπως όπως. Η απάντηση του Ολυμπιακού ήταν άμεση, χάνοντας τη μεγαλύτερή του ευκαιρία στο παιχνίδι. Έφυγαν κατευθείαν στην κόντρα μετά το κόρνερ, ο Μασούρας μοίρασε ωραία για τον Ελ Αραμπί, που από θέση βολής έστειλε την μπάλα στο δεξί δοκάρι του Γκαραβέλη. Πρόκειται για φάση από αυτές που συνήθως τελειώνει ο έμπειρος φορ.



Λίγο μετά ο Λοβέρα είδε την μπάλα να σταματάει στο οριζόντιο δοκάρι του Γκαραβέλη (που βρήκε λίγο την μπάλα) μετά από εκτέλεση φάουλ του Αργεντινού. Η ομάδα του Μαρτίνς ανέβασε κι άλλο στροφές, ο Πορτογάλος έβαλε και τον Χριστοδουλόπουλο στο ματς και ο Βόλος υποχώρησε κι άλλο, δείχνοντας οι παίκτες του αφοσίωση στο πλάνο που υπήρχε.







Ο Ελ Αραμπί σπατάλησε ευκαιρία και στο 82’, τελειώνοντας άτσαλα και νευρικά τη νέα ευκαιρία, στέλνοντας εκτός της μπάλα από καλή θέση. Ο Γκερέρο έκανε άστοχη κεφαλιά-ψαράκι (84’), ενώ ο Λάζαρος Χριστοδουλόπουλος (ο οποίος μπήκε κατευθείαν στα βαθοά μετά τον τραυματισμό του) στις καθυστερήσεις έκανε εξαιρετική προσπάθεια από τα αριστερά, αλλά όχι το γύρισμα που θα ήθελε και ο Γκαραβέλης έδιωξε σε κόρνερ. Λίγο μετά το κόρνερ (έπειτα από σουτ του Λάζαρου) στο τέλος το «καθάρισε» ο τερματοφύλακας των γηπεδούχων και ο Βόλος αποχώρησε με σφιγμένες γροθιές από το γήπεδο, όχι και ο Ολυμπιακός.



Οι συνθέσεις



ΝΠΣ Βόλος (Βίκτορ Μπασάντρε): Γκαραβέλης, Ντεντάκης, Φερράρι, Διαμαντής, Τσίκα, Τσοκάνης, Μπαλογιάννης, Μουνίθ, Γέντρισεκ (66' Τσαούσης), Λύρατζης και Τόρες (90+ Μάντζης).



Ολυμπιακός (Πέδρο Μαρτίνς): Σα, Τσιμίκας, Σεμέδο, Μπα, Ομάρ, Μπουχαλάκης, Καμαρά, Μπρούνο (31' λ.τρ. Λοβέρα), Σουντανί (45+ λ.τρ. Γκερέρο), Μασούρας (78' Χριστοδουλόπουλος), Ελ Αραμπί.



Στον πάγκο έμειναν: Καραγκιόζης, Δημόπουλος, Μήτογλου, Κυζιρίδης, Κορέλας.



Στον πάγκο έμειναν: Αλέν, Μπενζιά, Κούτρης, Αβραάμ Παπαδόπουλος



Διαιτητής: Βασίλειος Φωτιάς

Βοηθοί: Νικόλαος Σάββας, Δημήτριος Φίλος

Τέταρτος Διαιτητής: Φώτιος Φωτιάδης

VAR: Άγγελος Ευαγγέλου - AVAR: Ανδρέας Φωτόπουλος



